Gibel-onddo

Gibel-onddoa (Russula mustelina) Russulaceae familiako onddo espezie bat da. Jateko ona eta bilatua. Kozinatu ondoren oso atsegina da ahosabaian.

Deskribapena 
Kapela: 5 eta 10 (12) cm bitarteko diametrokoa, subglobosoa, gero hemisferioa, azkenik ganbil-laua edo zertxobait deprimitua. Ertza leuna, inkurbatutik laura. Azala erdiraino bereizgarria, matea, koipetsu-likatsua eta belusatua; arre-gamuza koloretik okre-horixkara edo okre-hurraren kolorera doana, okre koloreko eremu mugatuekin.

Orriak: Estu, subadnatetatik emarginatuetara, eta horietako batzuk urkilatuak; zuri-krema kolorekoak eta zahartzean ertzetik abiatuta, okre antzeko kolorez zikinduaz; ertzak osoak eta kolore berekoak.

Hanka: 3 eta 9 (10) cm arteko garaierakoa eta 1,5 eta 2 (3) cm bitarteko lodierakoa, zilindrikoa, lodia, gogorra, leuna edo zimurtsu-pruinaduna, batez ere goialdean; zuria, baina okre antzeko kolorez zikinduta batez ere oinarrian.

Haragia: Trinkoa, lodia, zuria, baina okre zurbil kolorekoa ebakitzean; ia usaingabea edo gaztarena eta hurraren zapore gozokoa.

Etimologia: Latinetik dator Russula hitza, russus-etik, gorriaren txikigarritik: apur bat gorrixka, kolore gorria dutelako Russula generoko espezie askok. Mustelina epitetoa ere latinetik dator, "fuina" hitzetik. Animalia honen azalaren antzeko kolorea duelako.

Jangarritasuna 
Jangarri bikaina.

Nahasketa arriskua 
Duen koloreagatik biltzean, Boletus edulis eta Boletus aestivalis onddo gazteekin nahas daiteke, baina hauek himenioan tutuak dituzte.

Sasoia eta lekua 
Udan eta udazkenean hazten da koniferoen basoetan, batez ere izeien basoetan.

Banaketa eremua 
Europa, Ipar Amerika.

Erreferentziak

Kanpo estekak 

Russula